Mentor terug voor Zondo-kommissie | Netwerk24
Deur Alex Mitchley, News24 09 Februarie 2019 18:43
Vytjie Mentor, 'n voormalige ANC-LP, is Maandag terug voor die Zondo-kommissie van ondersoek na staatskaping.
Sy is die eerste getuie wat by dié kommissie in kruisverhoor geneem gaan word.
Luidens 'n verklaring deur die kommissie sal Mentor terugkeer om haar getuienis af te handel waarna sy in kruisverhoor geneem gaan word deur diegene wat toestemming gekry het om dit te doen.
Duduzane Zuma, oudpres. Jacob Zuma se seun, asook Fana Hlongwane, 'n sakeman, sal haar in kruisverhoor neem.
Twee van die Gupta-broers het ook aansoek gedoen om Mentor te ondervra, maar adjunkhoofregter Raymond Zondo het dit van die hand gewys. Dié besluit is geneem omdat die Guptas weier om in Suid-Afrika te kom getuig en dit van elders wil doen.
Mentor het in Augustus verlede jaar getuig die Guptas het haar by hul huis in Saxonwold die pos as minister van openbare ondernemings aangebied. Ajay Gupta het gesê sy kan die pos kry as sy die Suid-Afrikaanse Lugdiens (SAL) se roete tussen Johannesburg en Mumbai kanselleer sodat Jet Airways, 'n Gupta-maatskappy, kon baat vind.
Sy het ook beweer dat sy aan Duduzane voorgestel is deur die Gupta-broers en dat Zuma by die Guptas se huis was toe sy die vergadering met Ajay gehad het.
Mentor het voorheen by die kommissie getuig dat sy dalk 'n fout gemaak het toe sy 'n man, aan wie sy voorgestel is deur Duduzane, verkeerdelik geïdentifiseer het as Fana Hlongwane.
Sy het in 'n brief aan die kommissie erken sy het 'n fout gemaak toe sy Hlongwane geïdentifiseer het.